**Οδηγίες σχετικά με τις διατάξεις του Μέρους ΣΤ΄ του ν. 4472/2017(Α΄74) που αφορούν την αναγνώριση προϋπηρεσίας μελών ΔΕΠ, βάσει της αριθμ. 2/52259/19-7-2017 εγκυκλίου του Υπουργείου Οικονομικών.**

**Στην ως άνω εγκύκλιο στην παρ. με τίτλο «Επί του άρθρου 129» αναφέρονται τα εξής: Χρόνος και τρόπος μισθολογικής εξέλιξης**

Με τις διατάξεις της παρ. 1 του άρθρου αυτού προβλέπεται ότι για τη μισθολογική εξέλιξη απαιτείται υπηρεσία ενός (1) έτους στο πρώτο μισθολογικό κλιμάκιο (Μ.Κ.1) και δύο (2) έτη για κάθε επόμενο.

Ως υπηρεσία για τη μισθολογική κατάταξη και εξέλιξη αναγνωρίζεται η αναφερόμενη στις διατάξεις της παρ. 4 του άρθρου 11 του ν. 4354/2015 (Α΄ 176). Είναι δυνατή η αναγνώριση προϋπηρεσίας που έχει προσφερθεί σε φορείς που κατά την ημερομηνία έναρξης ισχύος του Ν.4354/2015 (1-1-2016) αναφέρονται στην παρ.1 του άρθρου 7 του εν λόγω νόμου (Δημόσιο, Ο.Τ.Α., Ν.Π.Δ.Δ., Ν.Π.Ι.Δ. και Δ.Ε.Κ.Ο. του κεφ. Α΄ του ν. 3429/2005) της Ελλάδας και των λοιπών κρατών - μελών της Ευρωπαϊκής Ένωσης, με σχέση εξαρτημένης εργασίας δημοσίου ή ιδιωτικού δικαίου αορίστου ή ορισμένου χρόνου.

Κατά συνέπεια, δεν αναγνωρίζονται προϋπηρεσίες σε φορείς που σήμερα δεν εφαρμόζουν τις διατάξεις του ενιαίου μισθολογίου (π.χ. Δ.Ε.Η., Ο.Τ.Ε. κ.λπ.).

Επίσης, δεν αναγνωρίζονται προϋπηρεσίες σε φορείς που σήμερα δεν υφίστανται, εκτός εάν έχουν ενσωματωθεί ή απορροφηθεί από άλλο φορέα, ο οποίος σήμερα υπάγεται στις διατάξεις του ενιαίου μισθολογίου, οπότε είναι δυνατή η αναγνώριση σύμφωνα με τις προϋποθέσεις που τάσσει ο ν.4354/2015.

Περαιτέρω, **σε καμία περίπτωση δεν αναγνωρίζεται ο χρόνος παροχής υπηρεσίας στους ανωτέρω φορείς με σύμβαση μίσθωσης έργου ή με ανάθεση κατ’ αποκοπήν εργασίας εκτός εάν οι υπηρεσίες αυτές έχουν χαρακτηριστεί με διάταξη νόμου ή με δικαστική απόφαση ότι διανύθηκαν με σχέση εξαρτημένης εργασίας ιδιωτικού δικαίου**.

Ειδικότερα, η αναγνώριση προϋπηρεσίας αποδεικνύεται από πιστοποιητικά των αρμόδιων Υπηρεσιών, που έχουν εκδοθεί με βάση τα επίσημα στοιχεία και στα οποία θα πρέπει να αναφέρονται:

1. **οι αποφάσεις πρόσληψης,**
2. **η ιδιότητα με την οποία υπηρέτησαν,**
3. **η σχέση εργασίας (π.χ. σχέση εργασίας ιδιωτικού ή δημοσίου δικαίου),**
4. **το ωράριο εργασίας (πλήρες ή μειωμένο). Στην περίπτωση του μειωμένου ωραρίου να αναγράφεται ποιο είναι αυτό και το εκάστοτε ισχύον πλήρες (εβδομαδιαίο) υποχρεωτικό ωράριο απασχόλησης,**
5. **η διάρκεια των προϋπηρεσιών αυτών (ημερομηνία έναρξης και ημερομηνία λήξης).**

Για υπηρεσίες που παρασχέθηκαν με μειωμένο ωράριο εργασίας, αναγνωρίζεται για μισθολογική εξέλιξη τόσος χρόνος, όσος προκύπτει από το πηλίκο της διαιρέσεως του συνόλου των ωρών εργασίας δια του αριθμού των ωρών εβδομαδιαίας απασχόλησης που ισχύει για τον αντίστοιχο κλάδο εργαζομένων (λειτουργών, υπαλλήλων και στελεχών) που απασχολούνται με πλήρες ωράριο (σύμφωνα και με τα οριζόμενα στην παρ. 8 του άρθρου 153). Για τον υπολογισμό της αναγνωριζόμενης κατά τα προαναφερθέντα υπηρεσίας το έτος λογίζεται ως τριακόσιες ημέρες, ο μήνας λογίζεται ως είκοσι πέντε ημέρες και η εβδομάδα ως έξι ημέρες εργασίας.

Απαραίτητη προϋπόθεση για την αναγνώριση κάθε προϋπηρεσίας, είναι να μην έχει ήδη χρησιμοποιηθεί για τη χορήγηση καμίας άλλης οικονομικής παροχής (καταβολή αποζημίωσης) ή αναγνώρισης συνταξιοδοτικού δικαιώματος.

Επιπλέον, **μόνο για τα μέλη Δ.Ε.Π. των Πανεπιστημίων** καθώς και τα μέλη Ε.Π. των Α.Τ.Ε.Ι., για μισθολογική κατάταξη και εξέλιξη αναγνωρίζεται ως προϋπηρεσία ο χρόνος διδακτικού ή ερευνητικού έργου που έχει προσφερθεί σε δημόσια ή ιδιωτικά πανεπιστήμια του εξωτερικού εφόσον οι τίτλοι σπουδών (του συγκεκριμένου Τμήματος ή της Σχολής στην οποία προσφέρθηκε το εν λόγω έργο) που αυτά παρέχουν, αναγνωρίζονται από το αρμόδιο για το σκοπό αυτό όργανο, ως ακαδημαϊκά ισότιμοι με αυτούς των Πανεπιστημίων και των Α.Τ.Ε.Ι. της ημεδαπής.

Θα πρέπει να προσκομίζεται απαραίτητα βεβαίωση του **Δ.Ο.Α.Τ.Α.Π.** σχετικά με την ακαδημαϊκή ισοτιμία των τίτλων σπουδών που απονέμουν τα ως άνω πανεπιστημιακά ιδρύματα, κατά τα ανωτέρω αναφερόμενα με σκοπό την αναγνώριση προϋπηρεσίας.

Επισημαίνεται ότι ο χρόνος αυτός δεν θα πρέπει να συμπίπτει με ήδη αναγνωρισθέντα χρόνο δημόσιας υπηρεσίας στην ημεδαπή.

Ο χρόνος διδακτικού ή ερευνητικού έργου για την αναγνώριση μισθολογικής εξέλιξης των μελών Δ.Ε.Π. και Ε.Π. πρέπει να αποδεικνύεται από πιστοποιητικά της αρμόδιας Υπηρεσίας Προσωπικού του Εκπαιδευτικού Ιδρύματος ή του Ερευνητικού Κέντρου στο οποίο υπηρέτησε ο ενδιαφερόμενος, και στα οποία θα πρέπει να αναφέρονται απαραίτητα :

1. **η ιδιότητα με την οποία υπηρέτησαν και το έργο που παρείχαν (διδακτικό ή ερευνητικό),**
2. **εάν το έργο παρεσχέθη με πλήρη απασχόληση (full time) ή με μερική απασχόληση (part time). Στην περίπτωση της μερικής απασχόλησης να αναγράφεται το ποσοστό απασχόλησης**
3. **η ακριβής διάρκεια των προϋπηρεσιών αυτών (ημερομηνία έναρξης και ημερομηνία λήξης).**

Σε περίπτωση που το ως άνω έργο παρεσχέθη με μερική απασχόληση αναγνωρίζεται για μισθολογική εξέλιξη τόσος χρόνος, όσος προκύπτει από το ποσοστό απασχόλησης.

**Σημείωση 1: Τα ξενόγλωσσα πιστοποιητικά πρέπει απαραίτητα:**

1. Να είναι θεωρημένα από το οικείο προξενείο για την γνησιότητα των υπογραφών ή να φέρουν σφραγίδα σύμφωνα με τη συνθήκη της Χάγης (**Apostille**)
2. Να συνοδεύονται από επίσημη μετάφραση της αρμόδιας Υπηρεσίας του Υπουργείου Εξωτερικών ή δικηγόρου με σφραγίδα του γνησίου της υπογραφής του δικηγορικού συλλόγου.


**Σημείωση 2:** Η αίτηση προς τον **Δ.Ο.Α.Τ.Α.Π.** για την παροχή της ως άνω βεβαίωσης πρέπει να συνοδεύεται από παράβολο των 20 ευρώ από την Τράπεζα της Ελλάδας (Πληροφορία παρασχεθείσα από τον ΔΟΑΤΑΠ).

***Δ.Ο.Α.Τ.Α.Π. ΘΕΣΣΑΛΟΝΙΚΗΣ***

***Διεύθυνση: Υπουργείο Μακεδονίας Θράκης - Διοικητήριο, Τ.Κ. 541 23***

***Τηλ.: 2310 379 371 2310 379 372 2310 379 373 2310 379 106 Φαξ: 2310 379374***

**Η αναγνώριση των ανωτέρω υπηρεσιών πραγματοποιείται με απόφαση του αρμοδίου οργάνου και τα οικονομικά αποτελέσματα ισχύουν από την ημερομηνία υποβολής της σχετικής αίτησης και όλων των απαραίτητων δικαιολογητικών στις αρμόδιες Υπηρεσίες του οικείου φορέα.**




9483

ΕΦΗΜΕΡΙΔΑ ΤΗΣ ΚΥΒΕΡΝΗΣΕΩΣ

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ

|  |  |  |
| --- | --- | --- |
| 16 Δεκεμβρίου 2015 | ΤΕΥΧΟΣ ΤΡΙΤΟ | Αρ. Φύλλου 176 |

|  |  |  |
| --- | --- | --- |
| 9490 | ΕΦΗΜΕΡΙΔΑ ΤΗΣ ΚΥΒΕΡΝΗΣΕΩΣ | Τεύχος Α΄176/16-12-2015 |



|  |  |  |
| --- | --- | --- |
| 9488 | ΕΦΗΜΕΡΙΔΑ ΤΗΣ ΚΥΒΕΡΝΗΣΕΩΣ | Τεύχος Α΄176/16-12-2015 |

